Document ID: /roh_data/filtered/fineweb-2-filterrobots_roh.jsonl.gz/15145

Vastas exchavaziuns da salvament dal servetsch archeologic dal Grischun han pudì identifitgar il monument sco curt roiala carolingic-ottonica, communitgescha la regenza grischuna.
Rescuverta d'ina curt roiala
Emprimas ruinas ed emprims mirs èn vegnids scuvrids per cas gia l'onn 2003 a chaschun da lavurs da construcziun ed han alura pudì vegnir identifitgads sco curt roiala dad Otto I. (912 - 973). Uschia è la curt roiala carolingic-ottonica da Zezras in monument archeologic extraordinari per il chantun Grischun, ma er per tut la Svizra. Fin ussa n'hai betg dà insatge cumparegliabel en Svizra, tant ch'il monument è, dal tuttafatg cun raschun, d'ina impurtanza naziunala.
Salvament a forzas unidas
Il grond engaschament da la confederaziun, dal chantun e da la vischnanca han permess, cun contribuziuns considerablas, d'acquistar il territori da construcziun pertutgà e da conservar il stabiliment en la terra. En stretga collavuraziun cun la vischnanca da Zezras è vegnì elavurà a partir da l'onn 2012 in concept d'intermediaziun e da furmaziun.
Parc archeologic a Zezras
In element central da la visualisaziun archeologica è il plan reconstruì da l'edifizi central. Quest plan è vegnì marcà per terra cun strivlas da metal e l'impressiun dal spazi vegn dada tras in'emplantaziun verda. Simpels corpus per seser envidan la populaziun indigena sco er ils giasts da far ina pausa. Ils fatgs istorics sco er ils resultats ils pli impurtants da las exchavaziuns figureschan sin trais grondas tavlas d'infurmaziun ed animeschan las visitadras ed ils visitaders da far in tur. Cun in'avertura festiva dal parc archeologic terminescha il president da la regenza Martin Jäger in project cuminaivel da la confederaziun, dal chantun e da la vischnanca.
RR novitads 12:00